kaerle etc doen te wetene allen luden nu ende naemaels
wesende dat wy ontfangen hebben die oitmoedige
supplicatie van steven verstraten inhouden hoedat
hy suppliant ontrent sinte mertensmisse anno xv e xlvii 1547
met margriete vanden zype syn huysvrouwe tot
campenhout ten huyse jans van assche staende opte
voert$ eenen coopdach heeft gehouden van zekere
twee stucken erven den suppliant ende zynder voirs.
huysvrouwen toebehorende die welcke wylen henrick
verhorst in hueringe hadde die daer oick present was
ende nyet wel te vreden metter vercoopinge ende
daer tegen seggen wilde om dat hy die in
hueringe houdende was waerop jan verstraten
vader vanden suppliant ende cooper vanden voirs.
stucken erven seyde dese oft gelycke woirden
in subtancie henrick wat leeght u daer aen als
ghy uwe hueringe houdt soe verre ick die
coope ende behoude soe sal ick u uwen hueringe
laten volgen ende is daerop den voirs. coopdach
voirts gegaen ende zyn die voirs. stucken erven
den voirs. janne vander straten gebleven ende
den selven coopdach gehouden zynde is de suppliant
metten voirs. janne verstraten zynen vader peeter
vander zype ende den voirs. wylen henrick verhorst
nae huys gegaen ende onder wegen comende soe
heeft de voirs. henrick verhorst zeer gestoort
zynde om dat tvoirs. goet vercocht was onder
dandere geseeght in gramme moede godgeve
u luyden met uwen vercoopen de pestilientie
waerop de voirs. jan vanderstraten wederom
zeyde henrick als ghy als uwe hueringe
houdt wat leeghter u aen ic sal u uwe
hueringe laten volgen waerop hy seyde ick
en hebber nyet mede te doene ick en wils
nyet vercocht hebben al soude ghy alle beyde
die pest pestilentie hebben ende alsoe comende
aenden nohoverwouwer al kyvende ende maledicerende
tot opt weechsken opt kerkhoff veldeken aldaer
die suppliant meynde thuys te gane ende vanden
voirs. henrycken te scheydenen die oyck op zynen
wech was om nae huys te gane heeft die
suppliant geseeght henrick gaet henen huyswerts
my en staet egheen calengie aen god gheve
u goeden nacht daer op de voirs. henrick seyde
noch alsoe nyet ghy en syt my alsoe nijet quyte
ghy moetter noch anders aen ic en wille noch
egheenen goeden nacht hebben moar ick sal u lyff
hebben oft ghy dmyne eer ick van u scheyden sal
ghy en syt maer een conte onder reverencie gesproken
ghy en soudt u nyet derren weren daerop de voirs.
suppliant seyde ic geloovet wel dat ick en soude
want ic hadde liever verdrach daerop die voirs. henrick
antwoirde ic en wille u egheen verdrach geven
want ghy moetter nu aen ende met desen woirden
voer hy den suppliant inne op heffen de de$ suppliant rock
ende sueckende des suppliant opstekere denwelcken
hy nyet en vandt soe dat hy den voirs. suppliant met
vuysten heeft geslagen ende hoewel die suppliant
den voirs. henryck eens metter handt van hem
geweer$ ende gestooten hadde zoe is hy nochtans
den suppliant wederom gecom inne gecomen denselven
wederom met vuysten smytende soe dat de suppliant
siende dat hy egheen verdrach en mochte hebben
hoewel hy dien voirs. henricke daeromme tot meer
stonden gebeden hadde zoe heeft hy getrocken zyne
opstekere ende heeft naden selven henricken
gesteken ende hem geraict in zyn syde die onder syn
memmeken soe dat hy aldaer opter stadt gestorven is
dyens siele god genadich zy dwelck den suppliant
die geerne vanden voirs. henrycke by andere
manieren ontslagen hadde geweest vuyt gronde
van zynder herten leet is ende hoewel tvoirs.
feyt zeer onnoesel is ende byden suppliant die
egheen vechter en is oft voer sulck verineert
maer hem altyt peyselyck ende vredelyck heeft
gedragen staende tot goeden name ende fame
ende die aflivige ter contrarien was zeer
dangereux ende vol querelen is gecommitheert
geinvadeert synde ende zyn lyf verweerende
ende dat hy partye geinteresseerde heeft
vernueght soe en soude hy nochtans dlant nyet
vredelyck mogen houden oft frequenteren hem
beduchtende voer rigeur van justicie allet tot
synen ende zynder huysvrouwen grooten achterdeele
eeuwige verderffenisse ende dese lootulen worde
hem hier op nyet versien van onse gracie ende genade
ons daerom oitmoedelyck bidden soe eest dat
wy desen aengesien geneyght wesende ter beden des voors.
suppliant ende willende hem in dit stuck prefereren gracie
ende misericordie voer strangheyt ende rigeur van
rechte hebben denselven suppliant inden gevalle
als boven qaiytghand geschonden ende vergeven
schelden quyte ende vergeven vuyt sunderlinger
gracien by desen onsen brieven tfeyt ende ongeval
boven geruert mitsgaders alle offensie ende
bruecke corporelle ende criminelle daerinne
hy hem overmits ende vuyt saken van tgene des
voirs. is tegen ons onse hoogheyt ende justicie
ennichssins mach hebben ontgaen ende mesdragen
ende hebben hem dien aegaende wedergestelt
ende gerestitueert tot zyn goeden name ende
fame ende geruchte in onsen voirs. lande
van brabant ende allen anderen onsen landen
ende heerlicheyden ende tot zynen onverbeurden
goeden indien hy eenige onder ons heeft gelyck
ende in alder manieren zoe hy was voir
die toecompste vanden voirs. feyte imponerende
hierop een eeuwich geswych onsen procureur
generael ende allen anderen onsen justicieren ende
officieren wye zy zyn satisfactie ende
beternisse ierst ende voer al gedaen der partien
geinteresseerde indien die noch nyet gedaen en zy
ende ennige daertoe staet civilyck alleenlyck behoudelyck
dat de voirs. suppliant gehouden sal syn tvoirs. tegen ons
te beteren cicilyck naer gelegentheyt vander saken
ende faculteyt van zynen goeden met oick te betalenen
de redelycke costen van justicien hieromme alreede
gedaen ende te doene allet ter taxatien ende
moderatien van onse lieve ende getrouwe de cancellier
ende luden van onsen rade in brabant die wy
daertoe gecommitteert hebben ende commiteren by
desen ontbieden daerom ende bevelen denselven
onsen cancellier ende raidsluden dat voir hen
geroepen dieghene die daerom behoiren geroepen
te zyne zy procederen wel ende duechdelyck ter
verificatie ende ieterinemente van desen ende totter
taxatien ende moderatien vander voirs. amende
ende costen van justicien alsoe zy sullen bevinden
behoirende welck interinement de voirs. suppliant
gehouden sal zyn te versueckene ende hem in
persoene te presenteren in onsen voirs. rade binnen
zesse maenden naestcomende opte pene te
verbuerene deffect van desen ende dat gedaen
ende desleve civile costen boete ende costen van
justicien getaxeert ende betaelt zynde in
handen vanden genen dyen dat behoiren be$ngenen sal
moegen zy onse voirs. procureur generael in brabant
ende alle anderen onse rechteren justicieren officieren
ende ondersaten iegenwoirdige ende toecomende dien
dat aengaen sal moegen huere stedehouderen ende
een yegelyck van hen besundere soe hem toebehoiren
sal doen laten ende gedoogen den voirs. suppliant
van deser onser iegenwoidiger gracien ende
remissien ende van alle dinhouden van des
inder vuegen ende manieren voere voere
verhael rustelyck vredelyck volcomelyck ende
eeuwelyck genyeten ende gebruycken sonder
hem te doene oft te laten geschieden nu
noch in toecomende tyden ennich hinder letsel
oft moeyenisse aen lyve noch aen goeden
ter contrarien maer indien zyn lyff oft ennige
van zynen goeden daerom gearresteert
becommert oft belet waren dat zy die setten
ende stellen terstont ende sonder vertreck tot geheelder
ende volcomender delivrancie want ons aloe
gelieft ende ten eynde dat dat vast ende gestadich
blyve tot eeuwigen dagen zoe hebben wy
onsen zegel hier aen doen hangen behoudelyck
in anderen dingen onse rechte ende eenen
yegelycken anderen dessins gegeven in
onser stadt van bruessele inde maent van
november int jaer ons heeren duysent
vyfhondert achtenveertich van onsen keyser
txxixe ende van onsen rycken van castillien
ende anderen txxxvie aldus gescreven op de
plycke byden keyser in zynen rade ende
geteekent boudewyn visa registrata
gecollocioneert en bevonden accorderen
met zynen originale by mij
daawez velve